13. ΝΟΜΟΣ υπ’ αριθ. 1331 της 2/4 Μαρτ. 1983 (ΦΕΚ Α΄ 30)  Καταβολή χρηματικού βοηθήματος σε οικογένειες ή άτομα που μένουν άστεγα από θεομηνίες ή άλλα έκτακτα γεγονότα.  Άρθρ.1.-1.Σε περιπτώσεις θεομηνιών ή άλλων εκτάκτων γεγονότων χορηγείται με κοινή απόφαση των Υπουργών Οικονομικών και Υγείας και Πρόνοιας σε οικογένειες ή άτομα των οποίων η μόνιμη κατοικία, ιδιόκτητη ή όχι, έγινε ακατοίκητη, χρηματικό βοήθημα για μίσθωση κατοικίας ανάλογα με τα μέλη της κάθε οικογένειας και για χρονικό διάστημα μέχρι ενός έτους.  2.Με κοινή απόφαση των ίδιων Υπουργών καθορίζονται επίσης το ύψος του βοηθήματος, ο τρόπος, η διάρκεια και οι προϋποθέσεις αναγνωρίσεως των δικαιούχων και καταβολής του βοηθήματος, καθώς και κάθε άλλη αναγκαία λεπτομέρεια. 3.Η σχετική δαπάνη βαρύνει την οικεία πίστωση του προϋπολογισμού εξόδων του Υπουργείου Υγείας και Πρόνοιας. Άρθρ.2.-1.Το Υπουργείο Υγείας και Πρόνοιας καταβάλλει μηνιαίο χρηματικό βοήθημα για μίσθωση κατοικίας σε οικογένειες ή άτομα, των οποίων η μόνιμη κατοικία, ιδιόκτητη ή όχι, έγινε ακατοίκητη από τη θεομηνία (πλημμύρες) που έπληξε την περιοχή του νομού Πιερίας τον Οκτώβριο και Νοέμβριο του 1982. 2.Το μηνιαίο βοήθημα καταβάλλεται για χρονικό διάστημα μέχρι ενός έτους. Η καταβολή αρχίζει από την 1η Νοεμ. 1982, αν οι δικαιούχοι έχουν μισθώσει κατοικία από την ημερομηνία αυτή ή από την τυχόν μεταγενέστερη ημερομηνία, από την οποία σύμφωνα με το μισθωτήριο συμβόλαιο αρχίζει η μίσθωση. 3.Το ποσό του μηνιαίου βοηθήματος ορίζεται από 4.000 μέχρι 5.000 δραχμές κατά οικογένεια ανάλογα με τον αριθμό των μελών της. 4.Η δαπάνη για την καταβολή του οικονομικού βοηθήματος βαρύνει την οικεία πίστωση του προϋπολογισμού εξόδων του Υπουργείου Υγείας και Προνοίας. 5.Το ύψος του βοηθήματος στα όρια που προβλέπονται από την παρ. 3 ανάλογα με τα μέλη των οικογενειών, ο τρόπος, η διάρκεια και οι προϋποθέσεις αναγνωρίσεως των δικαιούχων και καταβολής του βοηθήματος καθώς και κάθε άλλη αναγκαία λεπτομέρεια καθορίζονται με απόφαση του Υπουργού Υγείας και Πρόνοιας. Άρθρ.3.-Η ισχύς του νόμου αυτού αρχίζει την 1η Νοεμ. 1982.                (Αντί για τη σελ. 84,325(α) Σελ. 84,325(β) Τεύχος 1304 Σελ. 9 Πληττόμενοι από θεομηνίες και άλλα έκτακτα γεγονότα 35.Β.ε.11-13     